ትናንት የአማራ ክልል ምክር ቤት ሹመታቸውን የጸደቀላቸው የሥራ ኃላፊዎች በክልሉ ሕዝብ አንኳር ጥያቄዎች ላይ ሊሠሩ እንደሚገባ ነዋሪዎች አሳሰቡ፡፡
የአማራ ክልል ምክር ቤት ትናንት የካቲት 10/ 2012 ዓ.ም አስቸኳይ ጉባዔውን ማድረጉ ይታወሳል፡፡ በአስቸኳይ ጉባኤውም ነባር የክልሉ ከፍተኛ የሥራ ኃላፊዎችን ወደ ፌዴራል መሄዳቸውን በምትካቸው ደግሞ ሹመቶችን አጽድቋል፡፡ ርእሰ መሥተዳድሩ ዕጩዎችን አቅርበው ምክር ቤቱ ሹመቱን እንዲያጸድቅላቸው አቅርበው ነበር፡፡ የምክር ቤት አባላቱ ‹‹ከፍተኛ የሥራ ኃላፊዎች በዚህ ወቅት ከክልሉ መልቀቅ የለባቸውም፤ ክልሉ የተቀናጀ መሪ ያስፈልገዋል›› የሚሉ ሐሳቦችን አንስተው ነበር፡፡የአማራ ብዙኃን መገናኛ ድርጅትም የትናንት የምክር ቤቱን ውሎ አስመልክቶ ከነዋሪዎች ጋር ቆይታ አድርጓል፡፡ የጎንደር ከተማ ነዋሪው አቶ ክፍሌ ገሰሰ ‹‹መንግሥት ስር ነቀል ለውጥ ማድረግ መቻል አለበት፤ ለውጡ ከታች እስከ ላይ መሆን አለበት፤ ሹም ሽር በማደረግ ብቻ ለውጥ አይመጣም›› ብለዋል፡፡ በክልሉ የልማት ጥያቄዎች አለመመለስ፣ የኑሮ ውድነት ከጊዜ ወደ ጊዜ ማሻቀብና የሠላም ሁኔታ አሳሳቢ መሆን ትኩረት ተሰጥቶ ሊሠራባቸው የሚገቡ ጉዳዮች እንደሆኑ አስተያዬት ሰጪው አስታውቀዋል፡፡